Jeremia 35 | Beibele Inthaneteng | Phetolelo ya Lefase le Lefsa
35 Lentšu leo le tletšego Jeremia le etšwa go Jehofa mehleng ya Jehoyakima+ morwa wa Josia, kgoši ya Juda, le re: 2 “Eya ntlong ya Barekaba,+ o bolele le bona gomme o ba tliše ntlong ya Jehofa, go e nngwe ya diphapoši tša go jela; o ba nee beine ba e nwe.” 3 Ka gona ka tšea Jaasania morwa wa Jeremia morwa wa Habatsinia le bana babo le barwa ba gagwe ka moka gotee le bohle ba lapa la Barekaba, 4 ka ba tliša ntlong ya Jehofa, phapošing ya go jela+ ya barwa ba Hanana morwa wa Igidalia, monna wa Modimo wa therešo, yeo e bego e le hleng ga phapoši ya go jela ya dikgošana yeo e bego e le ka godimo ga phapoši ya go jela ya Maaseya morwa wa Shalume+ wa moletamojako. 5 Ke moka ka bea dinwelo tšeo di tletšego beine le dibjana pele ga barwa ba ba ntlo ya Barekaba gomme ka re go bona: “Enwang beine.” 6 Eupša ba re: “Re ka se nwe beine ka gobane Jonadaba morwa wa Rekaba,+ rakgolokhukhu wa rena, ke yena a re laetšego, a re: ‘Le se nwe beine, lena gaešita le barwa ba lena, go iša mehleng ya neng le neng.+ 7 Le se ke la aga ntlo gomme le se ke la bjala peu; le se ke la lema serapa sa merara goba la ba le sona. Eupša le dule ditenteng mehla yohle ya lena, e le gore le phele matšatši a mantši nageng yeo le dulago go yona le le badiiledi.’+ 8 Ka gona re kwa lentšu la Jehonadaba morwa wa Rekaba rakgolokhukhu wa rena dilong tšohle tšeo a re laetšego+ tšona ka gore re se nwe beine mehla yohle ya rena, rena, basadi ba rena, barwa ba rena le barwedi+ ba rena, 9 le ka gore re se age dintlo tšeo re ka dulago go tšona, e le gore re se be le serapa sa merara goba tšhemo goba peu. 10 Re dula ditenteng e bile re a kwa le go dira go ya ka tšohle tšeo Jonadaba+ rakgolokhukhu wa rena a re laetšego+ tšona. 11 Eupša ya re ge Nebukadiretsara* kgoši ya Babilona a elwa le naga,+ ke moo re ilego ra re: ‘Etlang re tseneng Jerusalema ka baka la madira a Bakaladea le ka baka la madira a Basiria gomme re duleng Jerusalema.’”+ 12 Lentšu la Jehofa la buša la tlela Jeremia, la re: 13 “Se ke seo Jehofa wa madira, Modimo wa Isiraele, a se boletšego: ‘Sepela o botše batho ba Juda le badudi ba Jerusalema, o re: “Na le be le sa dule le amogela keletšo ya gore le kwe mantšu a ka?”+ o re’alo Jehofa. 14 “Mantšu a Jehonadaba morwa wa Rekaba+ a phethilwe, ona ao a a laetšego barwa ba gagwe gore ba se nwe beine gomme ga se ba e enwa go ba go fihla letšatšing le, ka gobane ba kwele taelo ya rakgolokhukhu+ wa bona. Ge e le nna, ke boletše le lena, ke tsoga e sa le ka masa ke bolela,+ eupša ga se la nkwa.+ 15 Ka le romela bahlanka ba ka ka moka ba baporofeta,+ ke tsoga e sa le ka masa ke ba roma, ke re: ‘Sokologang, hle, yo mongwe le yo mongwe a sokologe tseleng ya gagwe e mpe,+ le lokiše ditiro tša lena+ gomme le se ke la latela medimo e mengwe gore le e hlankele.+ Dulang nageng yeo ke e neilego lena le borakgolokhukhu+ ba lena.’ Eupša ga se la hlwaya tsebe goba gona go ntheetša.+ 16 Eupša barwa ba Jehonadaba morwa wa Rekaba+ ba phethile taelo ya rakgolokhukhu wa bona yeo a ba laetšego+ yona; eupša ge e le batho ba, ga se ba ntheetša.”’”+ 17 “Ka gona se ke seo Jehofa, Modimo wa madira, Modimo wa Isiraele, a se boletšego a re: ‘Šefa ke tlišetša ba Juda le badudi ka moka ba Jerusalema bošula ka moka bjo ke bo boletšego malebana le bona,+ ka baka la gore ke boletše le bona eupša ba se theetše ka ba bitša eupša ba se arabe.’”+ 18 Jeremia o boditše ba lapa la Rekaba, a re: “Se ke seo Jehofa wa madira, Modimo wa Isiraele, a se boletšego: ‘Ka ge le kwele taelo ya Jehonadaba+ rakgolokhukhu wa lena gomme la lota ditaelo tša gagwe ka moka le go dira go ya ka tšohle tšeo a le laetšego tšona,+ 19 gona se ke seo Jehofa wa madira, Modimo wa Isiraele, a se boletšego a re: “Go ka se hlokwe motho yo a tšwago go Jonadaba morwa wa Rekaba, yo a tlago go ema+ pele ga ka ka mehla.”’”+
^ Goba, “Nebukadinetsara.”